**Kreikkalais-roomalainen museo** (arab. المتحف اليوناني الروماني‎, *Al-Matḥaf al-Yūnānī al-Rūmānī*) on arkeologinen museo Aleksandrian kaupungissa Egyptissä. Se on Egyptin merkittävimpiä erityisesti kreikkalais-roomalaisen kauden löydöksiä esitteleviä museoita.

Historia ja rakennus
--------------------

Museo on perustettu vuonna 1892. Se siirrettiin nykyiseen, suurempaan museorakennukseen vuonna 1895, jolloin sen avasi kediivi Abbas II. Rakennus on ollut suljettuna uudistustöiden vuoksi vuodesta 2005. Sen olisi tarkoitus avautua jälleen vuodenvaihteessa 2020–2021, tosin avaamista on aiemminkin lykätty.

Museo sijaitsee Aleksandrian keskustassa sen mukaan nimetyllä al-Mathaf -kadulla. Museorakennus edustaa uusklassista arkkitehtuuria, ja sen julkisivua koristaa kuusi pylvästä sekä kreikankielinen piirtokirjoitus MOYΣEION, *Mūseion* ("Museo"). Rakennus koostuu 25 näyttelysalista.

Kokoelmat
---------

Museon kokoelmiin kuuluu löytöjä faaraokaudelta, antiikin ajalta Ptolemaiosten valtakaudelta ja Rooman keisarikaudelta, varhaiskristilliseltä ja bysanttilaiselta kaudelta sekä myös islamilaiselta kaudelta osmanivallan aikaan saakka. Museoesineisiin lukeutuu muun muassa muumioita, sarkofageja, rakennusten koristeosia, veistoksia, mosaiikkeja, seinämaalauksia, keramiikkaa, tekstiilejä, koruja ja rahoja. Monet esineet osoittavat kaksisuuntaista vaikutusta egyptiläisen ja kreikkalais-roomalaisen kulttuurin välillä. Museoesineet ovat peräisin lahjoituksista sekä museon johtamista arkeologisista kaivauksista. Esineet ovat Aleksandriasta tai sen lähistöltä ja myös kauempaa, kuten Fayyumin (Faijum) alueelta.

Eräisiin merkittäviin museoesineisiin lukeutuvat suurikokoinen Ramses II:n graniittipatsas, musta Apis-härkä, 12. dynastian aikaiset sfinksit ja Aleksanteri Suuren marmoriveistoksen pää; Afroditen, Herakleen ja Apollonin patsaat; sekä lukuisat muumioidut roomalaiset, mikä kertoo egyptiläisen hautaustavan myöhemmästäkin suosiosta.

* Apis-härkä.Apis-härkä.
* Jumalten kuvilla koristeltu muumio.Jumalten kuvilla koristeltu muumio.
* Lapsen muumio kullatulla naamiolla.Lapsen muumio kullatulla naamiolla.
* Museoon uudelleenrakennettu hauta.Museoon uudelleenrakennettu hauta.
* Amfora, mustakuviokeramiikka.Amfora, mustakuviokeramiikka.
* Tanagralaisia pienoispatsaita.Tanagralaisia pienoispatsaita.
* Ptolemaios XII:n patsas.Ptolemaios XII:n patsas.
* Veistos.Veistos.
* Osiris-Antinoos, 100-luku jaa.Osiris-Antinoos, 100-luku jaa.
* Lasiesineitä.Lasiesineitä.

Lähteet
-------

1. ↑  Elena Chiti, Conflicting Histories of Alexandria, or Alexandrians with No Museum (1892-2016), *Egypte/monde arabe (käännä suomeksi)*, nro. 17,‎ 28. helmikuuta 2018, s. 71 (ISSN 1110-5097 ja 2090-7273, DOI 10.4000/EMA.3840)View and modify data on Wikidata. Tieto on haettu Wikidatasta.
2. 1 2 3  Graeco Roman Museum Alexandria. Viitattu 7.12.2020.
3. 1 2 3  Graeco-Roman Museum in Alexandria in Egypt *Tour Egypt*. Viitattu 7.12.2020.
4. 1 2 3 4 5 6  Graeco-Roman museum to be fully renovated in 2019 *Egypt Today*.  29.12.2018. Viitattu 7.12.2020.
5. ↑  Greco-Roman Museum to officially open end of 2020 *Egypt Today*.  23.6.2020. Viitattu 7.12.2020.

Aiheesta muualla
----------------

* Kuvia tai muita tiedostoja aiheesta **Kreikkalais-roomalainen museo** Wikimedia Commonsissa